Càuss sircolar

Ël càuss sircolar a l'é na técnica ëd përcussion con l'art anferior fàita an s'un moviment a curva da l'estern vers l'antern dël còrp. La pì part ëd le vire a ciapa ij bërsaj lateraj.

Descrission
Conforma a l'ampiëssa dël moviment, e a la técnica dovrà, j'anche a peulo esse ëd facia o ëd profil durant l'impat dël colp. J'assion ëd moviment a peulo varié motobin: 1/ foèt dël ginoj, 2/ mobilità ëd l'articolassion dl'anca 3/ fòrsa ëd rotassion dël bassin e, sigura, combinassion ëd coste vàire assion. Ël tipo ëd përcussion a peul esse: a patela (arsautand) o a penetrassion (sfondand).

Ël colp a l'é portà con lë dzora dël pé (càuss), la part dël pé sota ij dij (cavija piegà), la tibia o, pì da ràir, ij dij dij pé tendù (ël pé tendù ant ël prolongament ëd la tibia, dzortut ant le pràtiche con caussadure).

An lenga anglèisa, as ciama pì 'd soens roundhouse kick o round kick. An chèiche bòcs pé-pugn e art marsiaj as deuvra dj'abreviassion për andiché l'autëssa ëd colp: "càuss bass" (low kick - colp an linia bassa), middle kick (colp an linia mojen-a) e high kick (colp an linia àuta).

Prinsipaj forme ëd colp
La trajetòria dël colp, a decriv n'arch ëd sercc an s'un pian ëd sòlit davzin a l'orisontal pr'ëspeté n'aversari che as presenta motobin soens ëd tre-quart ëd facia. Ël bërsaj visà a son an general le part vitaj, fràgij e mòle ëd l'organism: la testa, le part mòle dël brass, ij fianch, le cheusse, ij garèt e ël pé për ij colp ëd pé sircolar dit ëd càuss a ramassa.

La trajetòria a l'é pitòst orisontal për ij colp an linia mojen-a, montanta për ij colp an linia àuta e dissendenta për la linia bassa. Parèj, ël càuss semi-sircolar a peul ësmijeje ant soa esecussion.

Conforma al tipo ëd pràtica, la dissiplin-a marsial e la regolamentassion sportiva (àuto-difèisa, close combat, art marsial, spòrt ëd combatiment) a coesisto vàire fasson ëd fé. Le prinsipaj forme d'esecussion a son sole sì-dapress:

 1/ Ël càuss sircolar ëd forma dita "foèt". Sa fasson-sì a deuvra ël prinsipi dël foèt dël ginoj e ant ës cas-sì ël colp a l'é dit "arsautant" (la pì part dle vire). La trajetòria a l'é pitòst orisontal.
 2/ Ël càuss sircolar ëd forma dita ëd gamba "lansà tendùa" (o "bilansà" vers l'antern dël còrp). Sa fasson-sì a deuvra doi moviment, 1/ assion dl'anca (sircondussion), 2/ flession dla cheussa ansima al còrp, 3/ o la combinassion dle doe manere precedente.
 3/ Ël càuss sircolar ëd forma dita "a virabarchin". Ël colp a l'é dàit con la rotassion ëd l'ansema dël còrp: apògg, anche e spale. SA fasson-sì a l'é dita "penetranta" (o "a sfondament") përchè l'ansema dël còrp a pija l'andi an sn'efet ëd rotassion completa an ëmnand ël praticant a realisé na gira ansima a chiel-midem durant un colp mancà.
 Le manere sì-dzora a peulo esse combinà antra 'd lor.

Categorìa:Art marsiaj